**05.05.2021.**

**E-pasta nosaukums**

**Izmaiņas valsts organizētā vēža skrīninga programmās**

**E-pasta teksts**

**Nacionālais veselības dienests ( turpmāk tekstā –Dienests) informē, ka pēc Ministru kabineta 2018.gada 28. augusta noteikumu Nr. 555 „Veselības aprūpes pakalpojumu organizēšanas un samaksas kārtība” grozījumu apstiprināšanas, ar mērķi uzlabot savlaicīgu vēža diagnostiku, no 01.05.2021 ir ieviests prostatas vēža skrīnings. Līdz šim prostatas specifiskā antigēna (PSA) analīzes bija iekļautas valsts apmaksājamo izmeklējumu klāstā pie noteiktām diagnozēm, bet no 01.05.2021 specifiskā antigēna (PSA) noteikšana reizi divos gados ir paredzēta visiem vīriešiem vecumā no 50-75 gadiem un vīriešiem no 45 gadiem, kuriem ģimenes anamnēzē asinsradiniekam ir konstatēts prostatas vēzis. Pamatojoties uz augstāk minēto, Dienests aicina ģimenes ārstus apzināt savā praksē reģistrētos mērķa grupa pacientus un nosūtīt veikt profilaktisko prostatas PSA izmeklējumu. Ar prostatas vēža skrīninga sniegšanas kārtību ir iespējams iepazīties Dienesta mājas lapas sadaļā “Profesionāļiem” → “Līgumu dokumenti” → “NVD sagatavotā informācija” →”Ambulatorie pakalpojumi” →”Valsts organizētais vēža skrīnings”.**

**Vienlaicīgi Dienests informē, ka atbilstoši Latvijas ginekologu un dzemdību speciālistu asociācijas rekomendācijām un lai nodrošinātu efektīvu dzemdes kakla vēža skrīngu ar augsti jūtīgu metodi, no 01.06.2021 ir plānots mainīt dzemdes kakla vēža profilaktiskās pārbaudes un diagnostikas metodi, esošo citoloģiskās uztriepes no dzemdes kakla un mugurējās velves izmeklējumu aizstājot ar šķidruma citoloģiju. Uz doto brīdi, Dienests ir izstrādājis šķidruma citoloģijas izmeklējumu sniegšanas kārtību, kas ir saskaņota ar nozares speciālistiem un tuvākajā laikā tiks izsludināta pieteikšanās šķidruma citoloģijas pakalpojumu sniegšanai. Pēc pakalpojumu sniedzēju atlases, ginekologi un ģimenes ārsti tiks informēti par iespēju pieteikt šķidruma citoloģijas konteineru (barotņu) un paraugu paņemšanas birstīšu piegādi ārstniecības iestādei. Ieviešot izmaiņas dzemdes kakla vēža izmeklējuma metodē, līdz 31.12.2021 tiks noteikts pārejas periods, kad būs iespējams veikt gan citoloģiskās uztriepes izmeklējumu, gan šķidruma citoloģiju. Ar 01.01.2022 būs iespējams veikt tikai šķidruma citoloģiju.**